NEUVOSTON DIREKTIIVI,

annettu 18 päivänä joulukuuta 1975,

räjähdysvaarallisissa tiloissa käytettäviä sähkölaitteita koskevan jäsenvaltioiden lainsäädännön lähentämisestä (76/117/ETY)

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 100 artiklan,

ottaa huomioon komission ehdotuksen,

ottaa huomioon Euroopan parlamentin lausunnon(1),

ottaa huomioon talous- ja sosiaalikomitean lausunnon(2),

sekä katsoo, että

voimassa oleva kansallinen lainsäädäntö räjähdysvaarallisissa tiloissa käytettävien sähkölaitteiden turvallisuuden varmistamiseksi on eri jäsenvaltioissa erilainen; tämä muodostaa esteen kaupankäynnille,

tällaiset eroavuudet voidaan poistaa vaatimalla, että räjähdysvaarallisissa tiloissa käytettävät sähkölaitteet ovat yhdenmukaistettujen teknisten standardien mukaisia,

on kuitenkin pidettävä mielessä mahdollisuus, että tietyt laitetyypit saattavat vastata samaa turvallisuustasoa kuin yhdenmukaistetut standardit, vaikka ne eivät olisikaan näiden standardien mukaisia,

olisi säädettävä hyväksytystä tarkastuslaitoksesta, joka tarkastaisi, että edellä tarkoitettu laite on yhdenmukaistettujen standardien mukainen tai että se vastaa vähintään samaa turvallisuustasoa; tarkastusten täytyy kohdistua asiakirjojen lisäksi myös laitteen rakenteeseen ja kokoonpanoon,

sellaisten tarkastusten myönteisen tuloksen vahvistamiseksi laitteessa olisi käytettävä kaikissa jäsenvaltioissa tunnustettuja todistuksia ja merkkejä,

tekniikan kehityksen huomioon ottamiseksi räjähdysvaarallisissa tiloissa käytettäviä sähkölaitteita koskevissa direktiiveissä määriteltyjen teknisten vaatimusten nopea mukauttaminen tekniikan kehitykseen on tarpeen; tarkoituksenmukaisten, tätä varten tarvittavien toimenpiteiden täytäntöönpanon helpottamiseksi olisi luotava menettely jäsenvaltioiden ja komission välisen tiiviin yhteistyön aikaansaamiseksi räjähdysvaarallisissa tiloissa käytettävien sähkölaitteiden kaupan teknisten esteiden poistamiseksi annettujen direktiivien mukauttamista tekniikan kehitykseen käsittelevässä komiteassa, ja

on mahdollista, että räjähdysvaarallisissa tiloissa käytettävä laite, vaikka se olisi merkitty ja varustettu todistuksella vapaata liikkuvuutta varten, voi olla turvallisuudelle vaarallinen; sen vuoksi olisi säädettävä menettelystä tämän vaaran vähentämiseksi,

ON ANTANUT TÄMÄN DIREKTIIVIN:

1 artikla

Tätä direktiiviä sovelletaan räjähdysvaarallisissa tiloissa käytettäväksi soveltuviin sähkölaitteisiin lukuun ottamatta laitteita, jotka on suunniteltu käytettäviksi maanalaisessa työssä kaivoskaasuille alttiissa kaivoksissa, sekä lääketieteellisiä laitteita.

2 artikla

Tässä direktiivissä "sähkölaitteella" tarkoitetaan mitä tahansa sähkölaitoksen osaa tai mitä tahansa muuta sähkölaitetta.

3 artikla

Räjähdysvaarallinen tila on tiloissa, joissa voi esiintyä vaarallisia määriä palavia aineita sellaisen kaasun, höyryn, sumun tai pölyn muodossa, joka voi yhdessä ilman kanssa muodostaa räjähtäviä seoksia.

4 artikla

1. Jäsenvaltiot eivät saa räjähdysvaarallisissa tiloissa käytettävien sähkölaitteiden valmistamista koskevien turvallisuusvaatimusten perusteella kieltää 1 ja 2 artiklassa tarkoitetun sähkölaitteen myyntiä tai vapaata liikkuvuutta tai käyttöä sen asianmukaisessa tarkoituksessa:

- jos se, että laite on yhdenmukaistettujen standardien mukainen, on osoitettu 8 artiklassa tarkoitetulla vaatimustenmukaisuustodistuksella, joka on vahvistettu 10 artiklassa säädetyn tunnusmerkin kiinnittämisellä;

- jos se poikkeaa yhdenmukaistetuista standardeista, mutta sen valmistuksen erityistarkastus on osoittanut, että se vastaa vähintään samaa turvallisuustasoa kuin kyseiset standardit, ja tämä on osoitettu tarkastustodistuksella, joka on annettu 9 artiklassa säädettyjen ehtojen mukaan ja vahvistettu 10 artiklassa säädetyn tunnusmerkin kiinnittämisellä.

2. Tässä artiklassa "sähkölaitteen käytöllä sen asianmukaisessa tarkoituksessa" tarkoitetaan laitteen käyttöä sellaisten kaasujen, höyryjen, sumujen tai pölyjen yhteydessä, jotka voivat yhdessä ilman kanssa muodostaa räjähtäviä yhdisteitä, siten kuin valmistusta koskevissa yhdenmukaistetuissa standardeissa on määrätty ja vaatimustenmukaisuus- tai tarkas- tustodistuksissa todettu.

Kansalliset lait, asetukset ja hallinnolliset määräykset, jotka koskevat asennusolosuhteita, eivät saa aiheuttaa tämän direktiivin soveltamisalaan kuuluvien, muissa jäsenvaltioissa valmistettujen sähkölaitteiden käytön rajoituksia.

3. Asennusolosuhteet ovat edelleen kohdemaan lakien, asetusten ja hallinnollisten määräysten alaisina, jos muut yhteisön säännökset eivät koske niitä.

4. Tässä direktiivissä "yhdenmukaistetuilla standardeilla" tarkoitetaan niitä standardeja, joihin viitataan myöhemmin annettavissa neuvoston erityisdirektiiveissä.

5. Edellä 4 kohdassa tarkoitetuissa erityisdirektiiveissä voidaan säätää, että se, ovatko tietyt suojaukseltaan yksinkertaiset, yksinomaan sellaisissa tiloissa käytettäväksi suunnitellut laitteet, missä vaara on rajoitettu, yhdenmukaistettujen standardien mukaisia, voidaan osoittaa yksinkertaisempaa menettelyä noudattaen, joka voi käsittää yksinkertaisesti valmistajan antaman vaatimustenmukaisuusvakuutuksen.

5 artikla

1. Kaikki tarvittavat muutokset erityisdirektiivien sellaisten säännösten mukauttamiseksi tekniikan kehitykseen, jotka on selvästi osoitettu noissa direktiiveissä, on annettava 7 artiklassa säädettyä menettelyä noudattaen.

2. Kaikki 4 artiklan 1 kohdan toisessa luetelmakohdassa tarkoitettua, 9 artiklan edellytysten mukaisesti annettua tarkastustodistusta koskevat kysymykset voidaan myös käsitellä tätä menettelyä noudattaen.

6 artikla

1. Perustetaan komitea, jonka tehtävänä on käsitellä räjähdysvaarallisissa tiloissa käytettävien sähkölaitteiden kaupan teknisten esteiden poistamiseksi annettujen direktiivien tekniikan kehitykseen mukauttamista, jäljempänä "komitea", ja jossa on jäsenvaltioiden edustajat ja puheenjohtajana komission edustaja.

2. Komitea vahvistaa työjärjestyksensä.

7 artikla

1. Jos tässä artiklassa säädettyä menettelyä on noudatettava, asian saattaa komitean käsiteltäväksi puheenjohtaja omasta aloitteestaan tai jäsenvaltion edustajan pyynnöstä.

2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan sellaisella 41 äänen enemmistöllä, joka saadaan, kun jäsenvaltioiden äänet painotetaan perustamissopimuksen 148 artiklan 2 kohdassa määrätyllä tavalla. Puheenjohtaja ei osallistu äänestykseen.

3. a) Komissio päättää suunnitelluista toimenpiteistä, jos ne ovat komitean lausunnon mukaiset.

b) Jos suunnitellut toimenpiteet eivät ole komitean lausunnon mukaisia tai jos lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä.c) Jos neuvosto ei ole ratkaissut asiaa kolmen kuukauden kuluessa siitä, kun asia tuli neuvostossa vireille, komissio tekee päätöksen ehdotetuista toimenpiteistä.

8 artikla

1. Edellä 4 artiklan 1 kohdan ensimmäisessä luetelmakohdassa tarkoitetun vaatimustenmukaisuustodistuksen on oltava 14 artiklassa tarkoitetun hyväksytyn tarkastuslaitoksen antama. Sen on osoitettava, että laitetyyppi on yhdenmukaistettujen standardien mukainen.

Jäljennös vaatimustenmukaisuustodistuksen pääkohdista on toimitettava jäsenvaltioille yhden kuukauden kuluessa todistuksen antamisesta.

Laitteen tarkastaneen hyväksytyn tarkastuslaitoksen on laadittava kertomus, jonka tulee olla jäsenvaltioiden käytettävissä.

2. Vaatimustenmukaisuustodistuksen antanut hyväksytty tarkastuslaitos voi peruuttaa todistuksen, jos se toteaa, että todistusta ei olisi pitänyt antaa tai että hyväksytyn tarkastuslaitoksen asettamia ehtoja ei ole täytetty kohtuullisessa määräajassa. Lisäksi se voi peruuttaa vaatimustenmukaisuus- todistuksen, jos valmistaja laskee liikkeelle sähkölaitteen, joka ei ole hyväksytyn prototyypin mukainen.

9 artikla

1. Edellä 4 artiklan 1 kohdan toisessa luetelmakohdassa tarkoitetun tarkastustodistuksen tulee olla 14 artiklassa tarkoitetun hyväksytyn tarkastuslaitoksen antama. Sen on osoitettava, että laitetyyppi vastaa vähintään yhdenmukaistettujen standardien turvallisuustasoa.

2. Ennen tarkastustodistuksen antamista laitteen tarkastaneen hyväksytyn tarkastuslaitoksen on lähettävä laitetta koskevat eritelmät, tarkastuspöytäkirjat ja ehdotukset tarkastustodistuksiksi muille jäsenvaltioille tai niiden hyväksytyille tarkastuslaitoksille, jotka voivat neljän kuukauden kuluessa tietojen vastaanottamisesta tehdä huomautuksia, pyytää lisätarkastuksia ja tarvittaessa saattaa asian komitean käsiteltäväksi 7 artiklan mukaisesti. Tämä kirjeenvaihto on salassapidettävää.

3. Jos mikään jäsenvaltio ei asetetun määräajan kuluessa pyydä asian saattamista komitean käsiteltäväksi, hyväksytyn tarkastuslaitoksen on 2 kohdassa säädettyä menettelyä noudattaen tehtyjä huomautuksia harkittuaan annettava tarkastustodistus, jos mahdollisten lisätarkastusten tulokset ovat tyydyttäviä.

4. Jos asia saatetaan komitean käsiteltäväksi 7 artiklassa säädettyä menettelyä noudattaen ja jos komitean lausunto on puoltava, hyväksytyn tarkastuslaitoksen on annettava tarkastustodistus.

5. Jäljennös tarkastustodistuksen pääkohdista on toimitettava jäsenvaltioille yhden kuukauden kuluessa todistuksen antamisesta.

6. Tarkastustodistuksen antanut hyväksytty tarkastuslaitos voi peruuttaa todistuksen, jos se havaitsee, että todistusta ei olisi pitänyt antaa tai että hyväksytyn tarkastuslaitoksen asettamia ehtoja ei ole täytetty kohtuullisessa määräajassa. Lisäksi se voi peruuttaa tarkastustodistuksen, jos valmistaja saattaa markkinoille sähkölaitteen, joka ei ole hyväksytyn prototyypin mukainen.

10 artikla

1. Valmistajan laitteeseen kiinnittämän tunnusmerkin on katsottava tarkoittavan, että laite vastaa tyyppiä, joka on saanut vaatimustenmukaisuustodistuksen tai tarkastustodistuksen siitä, että se on läpäissyt yhdenmukaistetuissa standardeissa vahvistetut laitekohtaiset testit ja täyttää 8 artiklan 2 kohdassa ja 9 artiklan 6 kohdassa tarkoitetut edellytykset.

Jäsenvaltioiden on toteutettava tarpeelliset toimenpiteet sen varmistamiseksi, että valmistaja kiinnittää edellä tarkoitetut merkinnät vain, jos hänellä on hallussaan vaatimustenmukaisuustodistus tai tarkastustodistus.

2. Jos vaatimustenmukaisuustodistuksessa tai tarkastustodistuksessa niin vaaditaan, laite on varustettava ohjeilla, joissa määritellään sen käyttöä koskevat erityisolosuhteet.

11 artikla

Jäsenvaltioiden on toteutettava kaikki tarvittavat toimenpiteet tämän direktiivin soveltamisalaan kuuluvien laitteiden valmistuksen riittävän valvonnan varmistamiseksi.

12 artikla

1. Jos jäsenvaltio toteaa aiheellisin perustein, että laite, vaikka se onkin asiaa koskevien direktiivien vaatimusten mukainen, aiheuttaa vaaran turvallisuudelle, se voi väliaikaisesti kieltää laitteen myynnin alueellaan tai asettaa sille erityisehtoja. Sen on heti ilmoitettava asiasta ja päätöksensä perusteluista muille jäsenvaltioille ja komissiolle.

2. Komissio kuulee kuuden viikon kuluessa asianomaisia jäsenvaltioita, minkä jälkeen se antaa viipymättä lausuntonsa ja toteuttaa aiheelliset toimenpiteet.

3. Jos komissio katsoo direktiivin teknisen mukauttamisen tarpeelliseksi, komissio tai neuvosto päättää sellaisesta mukauttamisesta 7 artiklassa säädettyä menettelyä noudattaen; tällöin jäsenvaltio, joka on ryhtynyt suojatoimenpiteisiin, saa pitää ne voimassa siihen asti, kunnes mukautukset tulevat voimaan.

13 artikla

Jäsenvaltioiden käyttämien merkkien ja todistusten malli on julkaistava tiedoksi Euroopan yhteisöjen virallisessa lehdessä.

14 artikla

Jokaisen jäsenvaltion on toimitettava muille jäsenvaltioille ja komissiolle luettelo tarkastuslaitoksista, jotka se on hyväksynyt tarkastamaan laitteita tai antamaan vaatimustenmukaisuustodistuksia tai tarkastustodistuksia, sekä osoitteet 8 artiklan 1 kohdassa ja 9 artiklan 2 ja 5 kohdassa tarkoitettua kirjeenvaihtoa varten. Myös kaikista muutoksista näihin luetteloihin on ilmoitettava.

Näiden ilmoitusten antaminen on aloitettava viimeistään kolmen kuukauden kuluttua tämän direktiivin tiedoksi antamisesta.

15 artikla

Jäsenvaltioiden on toteutettava kaikki tarpeelliset valmistelevat toimenpiteet tämän direktiivin voimaantuloa varten 18 kuukauden kuluessa ensimmäisen erityisdirektiivin tiedoksi antamisesta.

16 artikla

Tämä direktiivi on osoitettu kaikille jäsenvaltioille.

Tehty Brysselissä 18 päivänä joulukuuta 1975.

Neuvoston puolesta

Puheenjohtaja

M. TOROS

(1) EYVL N:o C 87, 2.9.1971, s. 4

(2) EYVL N:o C 41, 29.4.1971, s. 6